กรุงศรีฯ ลั่น พร้อมให้กู้ กลุ่มรายย่อย
กรุงศรี คอนซูมเมอร์ ประกาศแผนพร้อมรุกสินเชื่อรายย่อยเติบโต 2 หลัก เชื่อมั่นโมเดลธุรกิจใหม่ลดความเสี่ยง
29 ต.ค. 2565

กรุงศรี คอนซูมเมอร์ ประกาศแผนพร้อมรุกสินเชื่อรายย่อยเติบโต 2 หลัก เชื่อมั่นโมเดลธุรกิจใหม่ลดความเสี่ยง
นายฐากร ปิยะพันธ์ ประธานกรรมการกรุงศรี คอนซูมเมอร์ และผู้บริหารสายงานดิจิทัลแบงก์กิ้งและนวัตกรรม ธนาคารกรุงศรีอยุธยา เปิดเผยว่า แผนธุรกิจลูกค้ารายย่อยในปี 2560 มียุทธศาสตร์ 4 ด้าน ประกอบด้วย มุ่งการเติบโตแบบเชิงรุก (Growth) เปลี่ยนแพลตฟอร์มสู่บริการดิจิทัล (Digital Transformation) สร้างประสบการณ์ที่ดีแก่ลูกค้า (Customer Experience) และปรับเปลี่ยนองค์กรให้สอดคล้องกับเทคโนโลยีรูปแบบใหม่ (Organization Transformation)
สำหรับปี 2560 ตั้งเป้าสินเชื่อบุคคลขยายตัว 11% และยอดใช้จ่ายผ่านบัตรเครดิตเติบโต 15% เป็นการกลับมาเติบโตเป็นเลข 2 หลักอีกครั้ง พร้อมขยายส่วนแบ่งตลาดเพิ่มอีกราว 2% จากปัจจุบันที่ยอดใช้จ่ายบัตรเครดิตมีส่วนแบ่งตลาด 18.5% และยอดคงค้างสินเชื่อบุคคลมีส่วนแบ่งตลาด 21% หลังจาก 1-2 ปีที่ผ่านมาพยายามปล่อยสินเชื่อแบบระมัดระวังเพื่อควบคุมคุณภาพหนี้ภายใต้ภาวะเศรษฐกิจที่ฟื้นตัวช้า โดยปีนี้คาดว่าสินเชื่อบุคคลจะเติบโต 6-7% สูงกว่าเป้าที่ตั้งไว้ 5% ส่วนบัตรเครดิตเติบโต 8-9%
ทั้งนี้ การรุกขยายสินเชื่อรายย่อย อีกครั้ง เพราะมั่นใจรูปแบบธุรกิจ (บิซิเนสโมเดล) ด้านสินเชื่อรายย่อยที่พัฒนาขึ้นมาใหม่ มีพันธมิตรเพิ่มเติม จึงมีแผนปรับกลยุทธ์ใหม่ออกบริการและแคมเปญที่ตรงกับความต้องการลูกค้าให้ใช้จ่ายผ่านบัตรมากขึ้น การเจาะตลาดลูกค้าของกรุงศรีอย่างจริงจัง เช่น บัตรเครดิตองค์กร กลุ่มดีลเลอร์รถยนต์ของกรุงศรี ออโต้ รวมทั้งขยายตลาดไปซีแอลเอ็มวี
นายฐากร กล่าวว่า ยุทธศาสตร์เปลี่ยนแพลตฟอร์มสู่บริการดิจิทัลทั้งด้านการสมัคร การตลาด และบริการ พร้อมทั้งสร้างระบบฐานข้อมูลเป็นดาต้าคอมพานี (Data Company) โดยจะเตรียมเพิ่มทีมนักวิเคราะห์ข้อมูล (Data Science) จากปัจจุบันมี 8 คน ดึงผู้เชี่ยวชาญจากซิลิคอน วัลเลย์เพื่อนำข้อมูลมาใช้ประโยชน์
ด้านยุทธศาสตร์สร้างประสบการณ์ ที่ดีแก่ลูกค้า จะมีการพูดคุยมากขึ้นใน ปีหน้า หลังจากปีที่ผ่านมาเน้นการเพิ่มบริการให้ลูกค้า ส่วนยุทธศาสตร์สุดท้ายคือปรับรูปแบบองค์กรที่ทำธุรกิจแบบดั้งเดิมสู่องค์กรแบบใหม่ ใช้เทคโนโลยีเข้ามาให้เสริมรองรับโครงสร้างฐานลูกค้า และพฤติกรรมที่เปลี่ยนแปลงไป
“ที่ต้องเร่งสร้างขึ้นใหม่ในปีหน้า คือ Data Science ระบบบริหารความเสี่ยง การตลาดดิจิทัล การสร้างประสบการณ์ลูกค้า ความปลอดภัยทางไซเบอร์ และนวัตกรรม โดยเริ่มในกลุ่มลูกค้ารายย่อยก่อน” นายฐากร กล่าว